《黄仲则景仁自太平来新安留试院月余将有武陵之行诗以赠别》
清代·袁钧

忆昔相逢岁在丑，五载天涯惜分手。如何复此客中别，小住匆匆未为久。

君家旧在东海东，君才矫矫如游龙。独怜孤贫亦如我，打包行脚身飘蓬。

飘蓬一去知何处，风雨西泠梦中路。锦囊收尽好山川，邮筒定有惊人句。

少陵已往谪仙死，后之作者竟谁是。韩门张李苏秦黄，同学故人望吾子。

我辈行藏不可常，侧身东望天海长。那堪去住同为客，辜负桑榆爱日光。

作者简介：浙江鄞县人，字陶轩，一字秉国，号西庐。乾隆间拔贡，嘉庆间举孝廉方正。曾主稽山书院。治经尊郑玄，光绪间辑《郑氏佚书》，时称完备。另有《四明文献征》、《近体乐府》等。